ลุ้นออมสินเลิก'เงินฝากสงเคราะห์ชีวิต'ปีหน้า
ออมสินจ้างที่ปรึกษาผ่าธุรกิจเงินสงเคราะห์ชีวิตหลังมีภาระตั้งสำรองสูงขึ้น คาดได้ข้อสรุปปีหน้า
13 ก.ย. 2560

ออมสินจ้างที่ปรึกษาผ่าธุรกิจเงินสงเคราะห์ชีวิตหลังมีภาระตั้งสำรองสูงขึ้น คาดได้ข้อสรุปปีหน้านายอิสระ วงศ์รุ่ง รองผู้อำนวยการธนาคารออมสิน กลุ่มลูกค้าบุคคล เปิดเผยว่า ขณะนี้ธนาคารอยู่ระหว่างว่าจ้างบริษัท เอินส์ทแอนด์ยัง หรืออีวาย ทำการศึกษาผลดี ผลเสีย กรณีที่ธนาคารยังทำธุรกิจเงินฝากสงเคราะห์ชีวิตต่อไปทั้งนี้ จากการที่ภาวะอัตราดอกเบี้ยมีการปรับขึ้นๆ ลงๆ ทำให้มีความเสี่ยงในการตั้งสำรองเบี้ยประกันชีวิต โดยเฉพาะทิศทางอัตราดอกเบี้ยขาลง จะทำให้ภาระการตั้งสำรองสูงขึ้น ซึ่งปัจจุบันธนาคารมีพอร์ตประกันชีวิตอยู่ราว 1 แสนล้านบาท ทำให้ธนาคารต้องทบทวนการทำธุรกิจเพื่อไม่ให้ส่งผลกระทบต่อการดำเนินงานและกำไร คาดว่าจะได้ข้อสรุปภายใน 180 วัน หรือภายในสิ้นปีนี้"จะนำผลการศึกษามาทำการวิเคราะห์ พร้อมเสนอต่อคณะผู้บริหาร และบอร์ด คาดว่าจะเสนอบอร์ดบริหารได้ภายในไตรมาสแรกปี 2561 ซึ่งวันนี้เรายังไม่ได้ตัดสินใจว่าจะหยุด หรือทำธุรกิจสงเคราะห์ชีวิต" นายอิสระ กล่าวนายอิสระ กล่าวว่า ล่าสุดคณะกรรมการบริหารของธนาคารได้อนุมัติขยายกรอบการถือหุ้นในบริษัท ทิพยประกันชีวิต เป็น 36% จากปัจจุบัน 25% โดยล่าสุดได้ถือเต็ม 25% ส่วนจะเพิ่มสัดส่วนเป็น 36% ได้เมื่อไหร่นั้นขึ้นอยู่กับผู้ถือหุ้นเก่าจะยอมขายหุ้นให้ตามที่ธนาคารต้องการหรือไม่สำหรับการนำบริษัท ทิพยประกันชีวิต เข้าจดทะเบียนในตลาดหลักทรัพย์นั้น ยังอยู่ในแผนของธนาคาร แต่เนื่องจากปัจจัยสิ่งแวดล้อมยังไม่สมบูรณ์ โดยเฉพาะด้านเทคโนโลยีสารสนเทศ หรือไอที ที่ยังไม่พร้อม  คาดว่าน่าจะใช้เวลาในการพัฒนาระบบไอทีประมาณ 3 ปี จึงจะพิจารณาเรื่องดังกล่าวได้